Összefoglalás a 6. tanulmányról
Nem minden az, aminek látszik

„Van olyan út, mely helyesnek látszik az ember előtt, és vége a halálra menő út.” (Péld. 14,12.) 
Mivel most „tükör által homályosan látunk”, a valóságnak csak csekély részét érzékeljük, és gyakran még azt is torzíthatják álmaink, nézeteink, gondolataink szűrői vagy mások véleményei, ezért jobb, ha nem bízunk magunkban úgy, amint a bolond teszi. Jobb, ha az Úrban bízunk, aki mindenkor kezében tartja az események menetét, még akkor is, ha mi nem látjuk vagy nem érezzük úgy. A Példabeszédek könyvének 14. fejezete ismét két ellentétpárt állít elénk. Az egyikben a bolond ember jellemhibákkal teli életmódját mutatja be, aki látszólag keresi is a bölcsességet. Ami igazán megtévesztő benne, az a hamis látszat. Kevélysége, gőgös, kérkedő szavai viszont azt érzékeltetik, hogy rajta kívül nem létezik bölcsesség, mert valójában nem hisz Istenben, csak önmagában. A másikban a bölcs emberrel mérhetjük össze magunkat. Vajon mi is olyan alázattal szólunk-e, megfontoltak vagyunk, értékeljük-e a tanulást és a tudományt, istenfélők és szeretetteljesek vagyunk-e, mint az elénk tárt bölcs, vagy csak annak látjuk magunkat?

A 15. fejezetben tovább mélyül a bolond és a bölcs ember közötti szakadék, és a Salamon kijelenti, hogy utálat az Úr előtt az istentelenek útja, áldozatuk pedig egyenesen gyűlölséges. Muszáj ezt ennyire egyértelműen kijelenteni, mert sokan gondolják útjukat, áldozatukat helyesnek az Úr előtt, holott tévednek, és elfeledkeznek arról, hogy Isten mindent lát, jót és rosszat egyaránt. Az Úrnak viszont öröme telik az igaz, értelmes szívű emberben, aki tapasztalatból ismeri őt, így képes másokat is felemelni szavával Isten jóságához, gondviselő szeretetéhez. Mi sokszor azt is kigondoljuk előre, hogy mit fogunk majd mondani felebarátunknak, mert azt helyénvalónak véljük, és talán úgy is van, de az Úrnak jobb felelete van ennél a mi szánkban, mert ő ismeri a felebarátunkat is. Az Ő hatalma tartja fenn a világmindenséget, az események menetét, és irányíthatja szavainkat is, ha alárendeljük magunkat akaratának. 

A 16. fejezet gondolatai óvnak a kevélységtől, a felfuvalkodottságtól, a büszkeségtől. Jézus is nyomatékosan tanította, hogy mennyire ártalmas a nagyravágyás, ezért azt tanácsolta tanítványainak, hogy törekedjenek inkább az alázatra. Jó szerencsések ugyanis akkor leszünk, ha az Úr útján járunk. Emberi észjárás szerint ez az út talán első pillantásra nem fog mindig vonzónak vagy ésszerűnek tűnni, de ez az örök életre menő út. Segítsen bennünket az Úr ezen az úton nem csak járni, de mindvégig megmaradni is, az ő kegyelméből.

Ámen!

